It-Tieni Pitazz – Paragrafi 731-740 Fl-ewwel jum tal-irtir, ġiet iżżurni waħda mis-sorijiet li kienet ġiet tagħmel il-voti perpetwi tagħha. Hija afdat miegħi li ma kellha l-ebda fiduċja f'Alla u kienet taqta' qalbha minn kull ħaġa żgħira li tiltaqa' magħha. Jiena weġibtha, "Tajjeb li għidtli din il-ħaġa, Sor; ser nitlob għalik." U għidtilha fi ftit kliem kemm in-nuqqas ta' fiduċja tweġġgħu lill-Mulej Ġesu', l-aktar, nuqqas ta' fiduċja min-naħa ta' ruħ magħżula. Hija qaltli li kienet ser tibda minn meta tagħmel il-voti perpetwi tipprattika l-fiduċja. Jiena issa naf li hemm xi erwieħ wkoll li huma magħżulin u li mxew ħafna fil-ħajja reliġjuża jew spiritwali imma m'għandhomx il-kuraġġ jintelqu għal kollox f'idejn Alla. U dan jiġri għax ftit huma l-erwieħ li jafu bil-ħniena bla tarf ta' Alla u t-tjubija kbira Tiegħu. + Il-majesta' kbira ta' Alla li mlietni llum u li għadha qiegħda timlieni qajjmet fija biża' kbir, imma biża' mimli rispett, u mhux biża' ta' lsir, li hu x'aktarx differenti mill-biża' tar-rispett. Dan il-biża' li ġej mir-rispett tqajjem ġewwa qalbi llum minħabba l-imħabba u l-għarfien li għandhom x'jaqsmu mal-kobor ta' Alla, u dan huwa ferħ kbir għar-ruħ. Ir-ruħ tirtogħod quddiem l-iċken offiża kontra Alla; imma dan ma jinkwetax u ma jdallamx il-hena tagħha. Hemm, fejn hemm l-imħabba tieħu ħsieb ta' kollox, hemm kollox ikun sewwa. Xi drabi jiġri li, waqt li jiena nkun qiegħda nisma' l-meditazzjoni, kelma waħda tpoġġini f'għaqda mill-iżjed intima mal-Mulej, u ma nibqax inkun naf x'qed jgħid is-Saċerdot. Jiena naf li nkun ninsab qrib il-Qalb l-iżjed ħanina ta' Ġesu'; l-ispirtu tiegħi kollu jkun jinsab mitfugħ fih għal kollox, u f'waqt wieħed jiena nitgħallem iżjed milli jirnexxili nitgħallem waqt sigħat twal ta' tiftix intelletwali u meditazzjoni. Dawn ikunu dwal li jiġu f'daqqa u li jippermettuli nsir naf l-affarijiet kif jarahom Alla, dwar dak li għandu x'jaqsam mad-dinja interna u dik esterna. Jiena qiegħda nara li Ġesu' stess qed jaħdem f'ruħi matul dan l-irtir. U ngħid għalija, jiena nipprova biss inkun fidila mal-grazzja Tiegħu. Jiena ssottomettejt ruħi kompletament għall-influwenza ta' Alla. Dan is-Sultan Qawwi tas-Sema ħa pussess sħiħ ta' ruħi. Inħossni qiegħda niġi merfugħa 'l fuq mis-sema u mill-art għal ġol-ħajja interna ta' Alla, fejn insir naf lill-Missier, lill-Iben u lill-Ispirtu s-Santu, imma dejjem fl-unita' tal-majesta'. + Jiena ser ningħalaq fil-kalċi ta' Ġesu' sabiex inkun nista' nfarrġu l-ħin kollu. Ser nagħmel kulma hu possibli għalija sabiex jiena nsalva l-erwieħ, u dan ser nagħmlu permezz tat-talb u tat-tbatija. + Nipprova dejjem inkun Betanja għal Ġesu', sabiex Hu jkun jista' jistrieħ hawnhekk wara x-xogħol Tiegħu kollu. Waqt it-Tqarbin, l-għaqda tiegħi ma' Ġesu' tkun tant intima u li ma tistax tfissirha li, ukoll li kieku ridt niddeskriviha bil-kitba ma kontx inkun kapaċi, għax ma nsibx il-kliem. Illejla, rajt lill-Mulej Ġesu' preċiż bħalma kien waqt il-Passjoni Tiegħu. Għajnejh kienu merfugħin 'il fuq lejn Missieru, u kien qed jitlob għalina. + Għalkemm kont qiegħda nħossni marida, iddeċidejt li xorta waħda kont ser nagħmel Siegħa Adorazzjoni llum bħas-soltu. F'dik is-Siegħa, rajt lill-Mulej Ġesu' jiġi fflaġellat mal-kolonna. Waqt li kienet għaddejja din it-tortura tal-biża', Ġesu' kien qed jitlob. Wara ftit, qalli, Ftit huma dawk l-erwieħ li jikkontemplaw il-Passjoni Tiegħi b'emozzjoni ġenwina; Jiena nagħti grazzji kbar lill-erwieħ li jimmeditaw bid-devozzjoni l-Passjoni Tiegħi. 738. + Mingħajr l-għajnuna speċjali Tiegħi, lanqas inti kapaċi taċċetta l-grazzji Tiegħi. Inti taf min inti. Illum wara li tqarbint, domt nitkellem fit-tul mal-Mulej Ġesu' dwar xi nies li huma speċjali għalija. Imbagħad smajt dan il-kliem: Binti, taħlix daqshekk enerġija fil-kliem. Dawk li inti tħobbhom b'mod speċjali, Jiena wkoll inħobbhom b'mod speċjali, u minħabba fik, Jiena nferra' l-grazzji Tiegħi fuqhom. Jiena nieħu gost meta inti tkellimni fuqhom, imma m'hemmx għalfejn tagħmel sforz hekk kbir biex tagħmel dan. + O Feddej tad-dinja, jiena ningħaqad mal-ħniena Tiegħek. Ġesu' tiegħi, jiena ngħaqqad it-tbatijiet kollha tiegħi ma' Tiegħek u npoġġihom fit-teżor tal-Knisja għall-ġid tal-erwieħ.
Djarju ta' Swor Fawstina – It-2 Pitazz (par.731-740)